Што да навуковай работы выкладчыкаў універсітэта, то яна можа быць параўнана з агульным кірункам даследаванняў, якія ў Беларусі вядуцца, напрыклад, у Полацку. Яны арыентаваныя перш за ўсё на вывучэнне мясцовай гісторыі. З гэтай прычыны ў горадзе досыць актыўна вядуцца раскопкі (якім спрыяюць таксама заканадаўчыя прадпісанні і нястомная дбайнасць мясцовых даследчыкаў), у якіх удзельнічаюць студэнты гістарычнага факультэта і вынікі якіх папаўняюць шматлікія музеі – не толькі ў Пскове, але і ў Санкт-Пецярбургу (Эрмітаж). Адносна нядаўна ў горадзе нават было здзейснена археалагічнае адкрыццё: знойдзена амаль некранутае часам пахаванне жанчыны эпохі Старажытнай Русі ў вопратцы і з адзнакамі яе сацыяльнага статуса. Акрамя таго можна назваць вельмі цікавую знаходку княжацкай тамгі з выявай так званага родавага знака Рурыкавічаў. Справа ў тым, што яна вельмі адрозніваецца ад сінхронных знаходак падобнага роду і змяняе нашае ўяўленне пра развіццё протагеральдыкі Рурыкавічаў Х–ХІІІ стагоддзяў.